สวัสดีครับ วันนี้ผมจะมาพูดถึงเรื่อง การทำบุญตามวาระโอกาสต่าง ๆ นะครับ ในประเทศไทยจะมีวันหยุดที่เราเรียกกันว่า วันพระนะครับ โดยวันพระเนี่ย มีจุดประสงค์เพื่อให้คนไทยไปทำบุญกัน ผมจะยกตัวอย่างเช่น วันวิสาขบูชา นะครับ ซึ่งเป็นวันที่พระพุทธเจ้า ประสูติ ตรัสรู้ และปรินิพพานนะครับ ในวันนี้ถือว่าเป็นวันพระใหญ่นะครับ ก็คือคนทั้งประเทศเนี่ย จะหยุดทำงานกัน แล้วก็จะเตรียมอาหาร สิ่งของต่าง ๆ ไปถวายพระในตอนเช้า อาจจะสัก 7 โมงนะครับ แล้วเราก็จะอยู่ที่วัดนั้นน่ะ ไปเรื่อย ๆ เพราะว่า เราจะมีการฟังเทศน์ฟังธรรมกันนะครับ หลังจากนั้นตอนเที่ยง ก็จะไปปล่อยนกปล่อยปลา หรือว่า บางคนอาจจะมีกิจกรรมอื่น ๆ เช่น เลี้ยงเด็กที่ด้อยโอกาส เลี้ยงเด็กพิการต่าง ๆ นะครับ อาจจะมีการเตรียมอาหารเที่ยง เพื่อไปเลี้ยงน้อง ๆ จัดกิจกรรมต่าง ๆ ให้เด็ก ๆนั้นน่ะ มีความสุขกันในวันนี้นะครับ ในวันนี้จะมีการรณรงค์หยุดการดื่มเหล้า ดื่มสุรามึนเมาต่าง ๆ เพราะว่าเราจะรักษาศีลกันนะครับ จริง ๆ แล้วเนี่ยเราควรจะรักษาศีลทุก ๆ วันนั่นแหละ แต่วันนี้จะพิเศษกว่าวันอื่น ๆ คือ เราจะไม่กินเหล้า ร้านค้าต่าง ๆ อาจจะหยุดขายสิ่งของมึนเมาต่าง ๆนะครับ โดยในตอนเย็นนะครับ จะมีกิจกรรมที่เรียกว่า การเวียนเทียน การเวียนเทียนก็คือการถือเทียน เดินรอบอุโบสถนะครับ คือเราไม่ต้องเตรียมเทียนไปนะครับ เพราะว่าที่วัดจะมีเทียนให้อยู่แล้ว เอ่อ..พอเรามีเทียนเรียบร้อยแล้ว เราก็จะจุดเทียน มันอาจจะร้อนหน่อยนะครับ เพราะว่าน้ำตาเทียนจะหยดใส่มือ แล้วเราก็ค่อย ๆ เดินไปเรื่อย ๆ เราจะไม่ใส่รองเท้าเดินนะครับ เราจะถอดรองเท้า แล้วก็เดินรอบอุโบสถ 3 รอบ จนเทียนหมด คือปกติเทียนหมดนี้คือร้อนมือหมดเลย มืออาจจะพองนิดหน่อยนะครับ แต่ไม่เป็นไรนะครับ ไม่เจ็บมาก ปกติแล้วเวลาเดินนะครับ เราจะเดินวนขวานะครับ แต่ว่าบางคนไม่ทราบ เพราะว่ามากันสองคน เดินกันเองอย่างเงี้ย คือไม่ได้มากันเป็นกลุ่มใหญ่ ๆ ถ้าเราเดินผิดก็ไม่เป็นไรครับ ไม่มีใครว่าอะไรเรานะครับ เพราะว่าเราไม่รู้ หลังจากที่เราทำกิจกรรมตั้งแต่ตอนเช้าจนถึงเย็นเสร็จแล้วนะครับ บางคนอาจจะมีสิ่งที่เขาเรียกว่า น้ำมนต์ นะครับ ที่ได้จากวัดต่าง ๆ เราอาจจะนำน้ำมนต์นั้นน่ะ มาอาบน้ำนะครับ เพื่อเสริมสิริมงคล ทำให้วันต่อไปของเราโชคดีนะครับ นอกจากวันพระใหญ่ ๆ อย่างงี้แล้ว เราอาจะดูวันพระอื่น ๆ ในปฏิทินนะครับ คือปฏิทินมันจะมีบอกว่า วันไหนเป็นวันพระนะครับ หรือบางทีเราดูทีวีอยู่เนี่ย เขาก็จะแจ้งว่า พรุ่งนี้เป็นวันพระ ทำให้เรารู้ว่า โอ้.. เราจะต้องไปทำบุญในตอนเช้าในวันพรุ่งนี้นะครับ สำหรับผมแล้วเนี่ย ปกติผมจะทำเฉพาะตอนเช้านะครับ ก็คือมีการ เอ่อ..ใส่บาตร แล้วก็ฟังเทศน์ ฟังธรรม ปล่อยนกปล่อยปลานะครับ ส่วนตอนเย็น เวียนเทียน บางครั้งเนี่ยก็ไม่ได้ไปนะครับ ไม่เป็นไร เวลาที่เราไปวัดนะครับ เราจะสังเกตเห็นตู้บริจาคต่าง ๆ นะครับ อาจจะเขียนที่ตู้ว่า บริจาคค่าน้ำ ค่าไฟ ค่าบำรุงวัด ค่าเล่าเรียนต่าง ๆ ค่าเล่าเรียนนี้หมายถึง คือบางทีมีเณร ที่เป็นพระบวชใหม่นะครับ ต้องการศึกษาเล่าเรียนเนี่ย เขาก็จะนำเงินตรงนี้ไปศึกษาเล่าเรียนนะครับ เป็นการทำบุญทำทานอย่างหนึ่งนะครับ คือเราจะให้หรือไม่ให้ก็ได้ แล้วแต่เรานะครับ แต่ปกติแล้ว ชาวพุทธก็จะให้เป็นประจำนะครับผม เมื่อเดือนที่แล้วที่เชียงใหม่ มีงานอินทขิล นะครับ คืองานบูชาเสาหลักเมือง โดยคนเชียงใหม่เนี่ย จะทราบกันดี แล้วผมก็ไปที่นั่นด้วย ซึ่งที่นั่นเนี่ย ที่งานนะครับ มีคนเยอะมาก ๆ คือคนไปกองกันที่นั่นเยอะมาก คือผมเห็นครั้งแรก ผมก็ โอ้โห! ผมจะเดินเข้าไปยังไงเนี่ย คือคนเยอะเกิน แล้วเราต้องต่อคิวซื้อของ ซื้อดอกไม้ ธูปเทียนต่าง ๆ เนี่ย แล้วกว่าที่เราจะเข้าไปเนี่ย คนแน่นเพียบเลย ผมก็เลยเลี่ยงที่จะไปวัดที่มีคนน้อย ๆ ซึ่งผมแนะนำนะครับคือ เราไม่จำเป็นต้องไปกองกันที่วัดเดียว เพราะเวลาเดินเนี่ย มันจะเดินไม่สะดวก แล้วก็ทำบุญไม่ค่อยสะดวกเท่าไหร่นะครับ เพราะว่าบางทีเวลาเราทำบุญเนี่ย เราต้องการสมาธิพอสมควร แต่เวลาเสียง..เสียงรอบข้างมันดัง แล้วก็คนคุยกันเยอะแยะเนี่ย เราอาจจะไม่มีความสงบเท่าไหร่นะครับ หลังจากที่ผมทำบุญเสร็จแล้วเนี่ย ผมก็จะกลับไปงานเมื่อกี้ ที่มีคนเยอะ ๆ นะครับ เพราะว่างานตรงนั้นน่ะ จะมีคนมาขายของเยอะแยะมากมาย แล้วของกินสองข้างทางจะเยอะมาก อาจจะมีปลาหมึกย่าง เอ่อ...ของทอด ลูกชงลูกชิ้นต่าง ๆ นะครับ คือผมชอบที่จะกินของพวกนี้เป็นประจำนะครับ แล้ว[เรา]รู้สึกว่า เวลาไปงานเนี่ย เรา.. เรามีความสุข เรารู้สึกว่ามัน[เป็น]แบบ...เป็นการผ่อนคลายอย่างหนึ่ง หลังจากที่เราทำงานเหนื่อย ๆ หลาย ๆ วันเนี่ย พอวันพระมาปุ๊บ เราสบายใจนะครับ อาจจะพาเพื่อน พาแฟน ไปงานพวกนี้นะครับ แล้วเราจะรู้สึกว่า มันเป็นอะไรที่ผ่อนคลายมาก ๆ